Министерствэхэмрэ ведомствэхэмрэ щылажьэхэр ягъэмащIэ
Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Iэ щIидзащ «Къэбэрдей-Балъкъэр Республикэм и къэрал властым и гъэзэщIакIуэ органхэм я зэхэлъыкIэм и IуэхукIэ» Указым. Абы ипкъ иткIэ КъБР-м и Правительствэм и зэхэлъыкIэр ягъэтэмэмыж икIи министерствэхэмрэ ведомствэхэмрэ я лэжьакIуэхэр процент 15-кIэ ягъэмащIэ. Абыхэм къадэкIуэу IэнатIэ щхьэхуэхэм я къызэгъэпэщыкIэм зэхъуэкIыныгъэхэр халъхьащ икIи абыхэм я унафэщIхэр ягъэуващ.
Министерствэу 8-м я зэхэлъыкIэхэр яхъуэжащ: Къэрал мылъкумрэ щIы IуэхухэмкIэ министерствэр иджы Къэрал комитетщ, Узыншагъэр хъумэнымрэ курортхэмкIэ министерствэр Узыншагъэр хъумэнымкIэ министерствэщ, Спортымрэ туризмэмкIэ министерствэр СпортымкIэ министерствэрэ Курортхэмрэ туризмэмкIэ къэрал комитету зэгуагъэкIащ, Егъэджэныгъэмрэ щIэныгъэмкIэ министерствэр иджы ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ министерствэщ, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министерствэр Печатымрэ цIыхубэ коммуникацэхэмкIэ къэрал комитетщ, Ухуэныгъэмрэ архитектурэмкIэ министерствэр Ухуэныгъэмрэ псэупIэ-коммунальнэ хозяйствэмкIэ министерствэщ, ЭнергетикэмкIэ, псэупIэ-коммунальнэ хозяйствэмрэ тариф политикэмкIэ министерствэр Энергетикэмрэ тарифхэмкIэ къэрал комитетщ, ТранспортымкIэ, связымрэ гъуэгу хозяйствэмкIэ министерствэр Транспортымрэ гъуэгу хозяйствэмкIэ министерствэщ.
КъБР-м и Правительствэм и УнафэщIым и къуэдзэхэр зыкIэ нэхъ мащIэ ящIащ.
Апхуэдэу Мэз хозяйствэмкIэ къэрал комитетыр зэхуащIыжри, абы и къалэнхэр игъэзэщIэну ЩIыуэпсым и хъугъуэфIыгъуэхэмрэ экологиемкIэ министерствэм иратыжащ, Къэралыр зыхуеинухэмкIэ заказхэр хэгуэшэнымкIэ къэрал комитетыр зэхуащIыжащ.
КъБР-м и Правительствэм и УнафэщIым и япэ къуэдзэхэу Алътуд Юрий, Уянаев Казым сымэ, КъБР-м и Правительствэм и къуэдзэ Марьяш Иринэрэ Фырэ Русланрэ ягъэуващ.
Мусуков Алий КъБР-м экономикэ зыужьыныгъэмкIэ и министру, Тутыкъу Анзор ухуэныгъэмрэ псэупIэ-коммунальнэ хозяйствэмкIэ министру, Шэт Ирмэ узыншагъэр хъумэнымкIэ министру, Емуз Нинэ егъэджэныгъэмкIэ, щIэныгъэмрэ щIалэгъуалэм я IуэхухэмкIэ министру, АфIэунэ Аслъэн спортымкIэ министру, Къумахуэ Мухьэдин щэнхабзэмкIэ министру, Тюбеев Альберт лэжьыгъэмрэ социальнэ зыужьыныгъэмкIэ министру, Налшык къалэ округым и щIыналъэ администрацэм и Iэтащхьэм и къалэнхэр иджыри къэс зыгъэзэщIа Кладько Игорь промышленностымрэ сатумкIэ министру ягъэуващ. ЩIы Iуэхухэмрэ мылъкур зехьэнымкIэ къэрал комитетым и унафэщI хъуащ зэхуащIыжа министерствэм и Iэтащхьэу щыта Тонконог Аннэ, КъБР-м и Къэрал къурш заповедникым и унафэщI къулыкъум тета Газаев Мухътар щIыуэпсым и хъугъуэфIыгъуэхэмрэ экологиемкIэ министрщ. ЭнергетикэмкIэ, псэупIэ-коммунальнэ хозяйствэмрэ тариф политикэмкIэ министру щыта Кучменов ТIэхьир Энергетикэмрэ тарифхэмкIэ къэрал комитетым и унафэщIу ягъэуващ.
А махуэ дыдэм, 2014 гъэм мазаем и 12-м, Налшык къалэ округым щIыпIэ унафэр зегъэкIуэнымкIэ и Советым и сессие екIуэкIащ. Абы щIыналъэ администрацэм и Iэтащхьэм и къалэнхэр игъэзэщIэну щагъэуващ КъБР-м и Правительствэм и УнафэщIым и къуэдзэм и къалэнхэр зыгъэзащIэ Къуэдзокъуэ Мухьэмэд.
Сессием къыщащта унафэм ипкъ иткIэ къалэм и Iэтащхьэм иIэу щыта къуэдзэу 7-р 4-м нэсу ягъэмэщIащ. Иджы щIыналъэ администрацэм и Iэтащхьэм и къуэдзэхэм я къулыкъухэр яIыгъынущ архитектурэмрэ къалэр ухуэнымкIэ департаментым и унафэщI КхъуэIуфэ Иринэ, КъБР-м и Парламентым ЛэжьыгъэмкIэ, социальнэ политикэмрэ узыншагъэр хъумэнымкIэ и комитетым и унафэщI Жанатаев Сэлим, финансхэмкIэ департаментым и унафэщI КIасэ Динэ сымэ. ЩIыпIэ советым и депутат Тонконог Анатолий къагъэлъэгъуащ къалэ администрацэм и Iэтащхьэм и япэ къуэдзэм и къулыкъум ягъэувын папщIэ.
Налшык къалэ округым, адрей муниципальнэ щIыналъэхэм я администрацэхэм я унафэщI аппаратхэм я зэхэлъыкIэр гъэтэмэмыным, къулыкъущIэхэр нэхъ мащIэ щIыным хуэунэтIа лэжьыгъэм адэкIи пащэнущ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
